ກຸ່ມ​ Hezbollah ກ່າວວ່າ ກຳລັງຊີເຣຍ ຈະເຂົ້າຍຶດເອົາ Aleppo ໄວໆນີ້
ກຸ່ມຫົວຮຸນແຮງ Hezbollah ກ່າວວ່າ ພວກທີ່ຍັງເຫລືອຢູ່ໃນເມືອງ Aleppo ທີ່ໝັ້ນແຫ່ງສຸດທ້າຍ ຂອງພວກຕໍ່ຕ້ານ ຄວນໜີອອກຈາກທີ່ນັ້ນ ໂດຍໄວ.
ກຸ່ມຫົວຮຸນແຮງ Hezbollah ຈາກເລບານອນ ໄດ້ກ່າວໃນວັນອັງຄານມື້ນີ້ວ່າ ພວກຜູ້ຄົນ ທີ່ຍັງເຫຼືອຢູ່ ໃນເຂດທີ່ໝັ້ນ ແຫ່ງສຸດທ້າຍ ຂອງພວກຕໍ່ຕ້ານ ທີ່ Aleppo ປະເທດຊິເຣຍ ວ່າ ຄວນອອກຈາກທີ່ນັ້ນໃນໄວໆ ແລະກອງກຳລັງຊິເຣຍຈະເຂົ້າໄປໃນເຂດດັ່ງກ່າວ ໃນ ບໍ່ເທົ່າໃດມື້ຂ້າງໜ້ານີ້ ກຸ່ມ Hezbollah ແມ່ນໄດ້ຕໍ່ສູ້ເພື່ອສະໜັບສະໜຸນກອງກຳລັງປະທານາທິບໍດີຊິເຣຍ ທ່ານ Bashar al-Assad ໃນການສູ້ລົບກັນຢູ່ໃນທົ່ວປະເທດທີ່ຍືດເຍື້ອມາໄດ້ເກືອບ 6 ປີແລ້ວ ຍັງບໍ່ທັນເປັນທີ່ຈະແຈ້ງເທື່ອວ່າ ມີຜູ້ຄົນຫຼາຍປານໃດ ຢູ່ໃນພາກຕາເວັນອອກຂອງນະຄອນ Aleppo ຊຶ່ງພວກພວກຕໍ່ຕ້ານ ໄດ້ຍຶດເອົາໃນປີ 2012 ອັນເປັນສ່ວນນຶ່ງຂອງແຜນຍຸດທະສາດ ທີ່ມີເປົ້າໝາຍເພື່ອຈະໂຄ່ນລົ້ມລັດຖະບານຂອງທ່ານ Assad ນັບຕັ້ງແຕ່ເດືອນກັນຍາເປັນຕົ້ນມາ ກອງກຳລັງຝ່າຍຕໍ່ຕ້ານໄດ້ສູນເສຍການຄວບຄຸມເທື່ອ ລະເລັກລະນ້ອຍ ໃນຂະນະທີ່ກອງກຳລັງຊິເຣຍ ແລະຣັດເຊຍທີ່ເປັນພັນທະມິດ ໄດ້ເປີດສາກໂຈມຕີທາງອາກາດຢ່າງຮ້າຍແຮງ ຊຶ່ງເຮັດໃຫ້ເຂດດັ່ງກ່າວໄດ້ຮັບຄວາມເສຍຫາຍຢ່າງເປັນລະບົບ ແລະກອງກຳລັງພາກພື້ນດິນຂອງຊີເຣຍທີ່ໜຸນຫຼັງໂດຍຣັດເຊຍ ກໍເລີ້ມບຸກເຂົ້າໄປໃນເມືອງ Aleppo ທ່ານ Robert Mardini ຫົວໜ້າສະພາກາແດງສາກົນຫຼື ICRC ປະຈຳພາກຕາເວັນອອກກາງ ໄດ້ກ່າວໃນວັນອັງຄານມື້ນີ້ວ່າ ອົງການ ICRC ໄດ້ຍົກຍ້າຍຜູ້ຄົນຈຳນວນ 25 ພັນຄົນອອກຈາກພາກຕາເວັນອອກຂອງນະຄອນ Aleppo ນັບຕັ້ງແຕ່ວັນພະຫັດ ເປັນຕົ້ນມາ ສະພາຄວາມໝັ້ນຄົງອົງການສະຫະປະຊາຊາດ ໄດ້ໃຫ້ການອະນຸມັດຢ່າງເປັນເອກກະສັນ ຕໍ່ມະຕິ ໃນວັນຈັນວານນີ້ ຮຽກຮ້ອງໃຫ້ສົ່ງຄະນະສັງເກດການສະຫະປະຊາ ຊາດໄປກຳກັບເບິ່ງການຍົກຍ້າຍ ຈາກນະຄອນ Aleppo ການອະນຸມັດມະຕິຂອງຝຣັ່ງ ໄດ້ມີຂຶ້ນ ເຖິງແມ່ນວ່າໄດ້ມີການແຕກແຍກກັນຢູ່ໃນສະພາຄວາມໝັ້ນຄົງທີ່ມີສະມາຊິກ 15 ປະເທດ ທີ່ໄດ້ເຫັນຣັດເຊຍແລະຈີນ ຊຶ່ງເປັນພັນທະມິດ ຂອງລັດຖະບານຊິເຣຍ ໄດ້ໃຊ້ສິດຢັບຢັ້ງ ຊ້ຳແລ້ວ ຊ້ຳອີກ ກ່ອນໜ້ານີ້ ຕໍ່ຂໍ້ສະເໜີຂອງ ປະເທດຕາເວັນຕົກ ທີ່ແນໃສ່ເພື່ອຫລຸດຜ່ອນການສັງຫານປະຊາຊົນໃນເມືອງ Aleppo ທີ່ມີມາເປັນເວລາຫລາຍໆເດືອນແລ້ວນັ້ນ ມະຕິຂອງອົງການສະຫະປະຊາຊາດ ແມ່ນຮຽກຮ້ອງໃຫ້ທຸກພັກຝ່າຍ ອະນຸຍາດໃຫ້ມີການເຂົ້າເຖິງການຊ່ອຍເຫຼືອທາງດ້ານມະນຸດສະທຳ ແລະທາງການແພດ ຢ່າງບໍ່ມີເງື່ອນໄຂ ໃດໆ ແລະໃຫ້ມີການນັບຖືແລະປົກປ້ອງພົນລະເຮືອນໃນນະຄອນ Aleppo ແລະທົ່ວປະເທດຊິເຣຍ ມະຕິທີ່ວ່ານີ້ ຍັງຮຽກຮ້ອງໃຫ້ເລຂາທິການໃຫຍ່ອົງການສະຫະປະຊາຊາດທ່ານ Ban Ki-moon ປຶກສາຫາລືໃນທັນທີກັບຊິເຣຍແລະທຸກພັກຝ່າຍ ກ່ຽວກັບຄວາມປອດໄພ ແລະກະກຽມຫ້າງຫາຈັດການ ໃນການເດີນທາງໄປເຖິງ ຂອງຄະນະສັງເກດການ ທີ່ວ່ານີ້